Næringsministeren vil ikke kommentere Telenor-sjefens rolle, men legger ikke fingrene imellom når han beskriver mobilkaoset. – Vi er blitt så avhengige av mobilen at det rett og slett ikke går an at vi har systemer som gjør at hele det norske folk er koblet ut av mobilnettet i så mange timer, sier Trond Giske til VG. Han mener at man må kunne stole på at mobiltelefonen fungerer, og stiller seg undrende til at Telenor ennå ikke har funnet ut årsaken til kollapsen fredag. – Vi er nødt til å ha trygghet for at systemene fungerer og ikke faller sammen.